《咏陈和伯母坟嘉禾芝草甘露之祥》
宋代·陈藻

慕亲五十叹姚虞，况是行年六十余。
方执母丧啼若孺，虽居禫十饭犹蔬。
天存屋漏人纯孝，晓到坟头暮倚庐。
芝草嘉禾甘露应，少为嫠妇解生雏。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。